**Pranešimas žiniasklaidai**

2024 m. rugpjūčio 6 d.

**Ką daryti, jei atostogų metu tapote sukčių auka?**

**Keliaudami nusiteikiame tik geroms patirtims, tačiau turistų atsipalaidavimu ir lengvu pasimetimu svetimoje šalyje noriai naudojasi sukčiai. Kaip apsisaugoti nuo į turistus nusitaikiusių apgavikų ir ką daryti atostogų metu tapus jų auka?**

**Daugiau budrumo turistinėse vietose**

Nors pastaruoju metu daug kalbama apie kibernetinius sukčius, atostogų metu verta nepamiršti į turistus nusitaikiusių apgavikų, pavyzdžiui, netikras taksi paslaugas teikiančių asmenų, kai taksi vairuotojai neįjungia skaitiklio arba nustato ypač aukštą kainą ir kelionės pabaigoje pareikalauja susimokėti itin didelę sumą.

Pasak „Citadele“ banko Baltijos šalių lėšų valdymo ir prekybos finansavimo tarnybos vadovo Romo Čereškos, turistai susiduria su gidais, siūlančiais nemokamas ekskursijas, tačiau jų pabaigoje paprašančiais arbatpinigių. Dažniausiai šie žmonės nėra oficialūs gidai, todėl galimai suteikia prastos kokybės paslaugą, o apsišaukėlis gidas greičiausiai nesusimokės mokesčių.

„Sukčiai vis dar bando iš keliautojų išvilioti pinigus pardavinėdami netikrus kelionių bilietus, nuomodami neegzistuojantį būstą įvairiose nuomos platformose. Todėl svarbu kelionės paslaugas pirkti tik iš oficialių, gerai žinomų paslaugų teikėjų interneto svetainių, kad įvykus nesklandumams galėtumėte susisiekti su klientų aptarnavimo komanda ir rasti sprendimą“, – pataria R. Čereška.

**Tam tikrų veiksmų verta imtis dar prieš kelionę**

Susidurti su sukčiais kelionėse gali visi, nepriklausomai nuo amžiaus ar keliavimo patirties. Ypač atidūs turėtų būti žmonės, keliaujantys vieni, nes stresines situacijas taip pat tenka patirti ir išspręsti savarankiškai.

„Tapus sukčių auka, svarbiausia nepanikuoti – būtina išlikti ramiam ir įvertinti situaciją. Apie įvykį – nesvarbu, fizinį ar kibernetinį – reikia pranešti vietos policijai. O jei sukčiavimas susijęs su banko sąskaita, būtina nedelsiant informuoti banko darbuotojus, kad galėtų blokuoti kortelės mokėjimus ir imtis kitų saugumo veiksmų“, – teigia R. Čereška.

Anot R. Čereškos, savo saugumu verta pasirūpinti dar prieš kelionę, pavyzdžiui, atsidaryti atskirą sąskaitą, kuri bus naudojama tik kelionės metu, ten laikyti mažesnę pinigų sumą ir nustatyti mažesnius mokėjimo limitus. Rekomenduojama apsvarstyti galimybę apsidrausti kelionių draudimu ir prieinamoje vietoje laikyti draudimo sąlygas ir kontaktinę informaciją.

„Taip pat pravartu patyrinėti banko mobiliosios programėlės siūlomas funkcijas. Ten, pavyzdžiui, galima nustatyti galimybę gauti pranešimus, kai atsiskaitoma kortele arba kai pinigai išimami iš bankomato, blokuoti kortelę. Dažnai klientai patys informuoja banką apie kortelės naudojimą svetimoje šalyje, prieš išvykdami į kelionę. Tokiu būdu pašalinama rizika, kad klientas negalės atlikti mokėjimų užsienyje, pastebėjus netipinę veiklą”, – sako Romas Čereška.